Инджылызхэм къапикIуэтакъым
Мэрем кIуам Франджым щыщIидзащ фут- болымкIэ Европэм и епщыкIутхуанэ чемпионатым. ГуфIэгъуэ щытыкIэм иту ар къыщызэIуахащ Париж и «Сен-Дени» стадион екIум.
Березуцкий Василий бжыгъэр зэхуэдэ ещIыж. Зэрахабзэу, зэхьэзэхуэр хэгъэрейхэм къызэIурагъэхащ. ФутболымкIэ Европэм и епщыкIутхуа- нэ чемпионатым и япэ зэIущIэм Франджым и командэ къыхэхар Румы-нием щыIущIащ. Ар хуабжьу удэзыхьэх хъуну ущIыщыгугъын щыIэтэкъым, сыту жыпIэмэ пэщIэдзэ джэгугъуэхэм футболистхэр мэпIейтейри, я Iэзагъыр нэсу къызэIуха хъуркъым. Иджыри апхуэдэу щытащ.
Я деж щекIуэкIа зэхьэзэхуэ инхэм франджы- хэр щытекIуэ хабзэщ. Апхуэдэу ахэр 1984 гъэм Европэм и чемпион хъуащ, илъэс пщыкIуплI дэкIри дуней псом щы- нэхъ лъэщ дыдэу къыщIи-дзащ. Иджыри апхуэдэу къэхъуну хэгъэрейхэр щогугъ. АбыкIэ япэ лъэбакъуэ яча хъуащ — Румыниер пэщIэдзэ зэIущIэм 2:1-уэ щыхагъэщIащ.
«А» гупым, къищынэмыщIауэ, щоджэгу Албаниемрэ Швейцариемрэ. Абыхэм я зэпэщIэтыныгъэм кърикIуэнур зы топ закъуэм зэхигъэкIащ. Ар дэзыгъэкIыну къызэхъулIа Швейцарием и командэ къыхэхар 1:0-у текIуащ.
Дэ нэхъ дыдэзыхьэ- хыр, дауи, «В» гупым щекIуэкI зэныкъуэкъуныгъэрщ. Абы и япэ зэIущIэм щызэпэщIэуват топджэгур къэзыгупсыса ин- джылызхэмрэ Урысей Федерацэм и командэ къыхэхамрэ. А тIур къарукIэ зэрызэхуэмыдэр нэрылъагъут, арщхьэкIэ япэ дакъикъэхэм щегъэжьауэ ди щIалэхэм ерыщагъ ин къагъэлъэгъуащ. ИкIи 73-нэ дакъикъэм Дайер штрафной къеуэу бжыгъэр къызэIуаха иужькIэ, абыхэм я лъэр щIэхуакъым, атIэ я къару къызэрихькIэ джэгур иухыхукIэ я хьэрхуэрэгъухэм еныкъуакъуащ. Аращ зи фIыгъэр къыщIагъуа дакъикъэхэм Березуцкий Василий топ дигъэкIыу бжыгъэр 1:1 зэрыхъуар.
Ди жагъуэ зэрыхъущи, зэIущIэр щекIуэкIми абы иужькIи командэхэм къадэщIхэр, франджы полицэр япэмылъэщу, зэзэуащ. Абы и зэран лъэныкъуитI-ми екIынкIэ шынагъуэщ, зэхьэзэхуэм къыхагъэкIыу е я очко бжыгъэм хагъэщIу. Унафэр махуэ гъунэгъухэм ящIынущ.
Щэбэт махуэм Уэльсымрэ Словакиемрэ я къарур здынэсри зэхагъэкIащ. Ахэри ерыщу зэпэщIэтащ. ИкIэм-икIэжым, Уэльсыр 2:1-уэ текIуащ.
КъыкIэлъыкIуэ джэгугъуэр ди щIалэхэм Словакием и командэ къыхэхам нобэ драгъэкIуэкIынущ.
«С» гупым Германиер 2:0-у Украинэм щытекIуащ. Польшэр 1:0-у Ирландие Ищхъэрэм ефIэкIащ.
Европэм и иужьрей чемпионатитIым щытекIуа Испанием ещанэри ехъулIэныгъэкIэ иригъэжьащ. «Д» гупым ар 1:0-у щынэхъ лъэщащ Чехием и командэ къыхэхам. А бжыгъэ дыдэмкIэ тыркухэр Хорватием къыхигъэщIащ.
«Е» гупым Ирландиемрэ Швейциемрэ зэрытемыгъэкIуауэ, 1:1-уэ, щызэбгъэдэкIыжащ. Италиер 2:0-у Бельгием ефIэкIащ.
Хьэтау Ислъам.
